VEGA præsenterer

**Den elektroniske enmandshær antænder dansegulvet**

*Den 17. februar kan du opleve Georgias eklektiske mix af house, techno og eminent popsangskrivning, når hun starter dansefesten i Lille VEGA.*

Den elektroniske producer og sangerinde, Georgia, er klar med nye, sprøde toner på sit kommende album, *Seeking Thrills*, der udkommer den 10. januar næste år.

På albummet dykker den fremadstormende sangskriver ned i dristige historier om hedonisme, selvopdagelse og frem for alt den transcendentale kraft dansegulvet emmer af. I sin pressemeddelsele fortæller hun bl.a. om numrene: *“It’s just about finding this feeling that makes you want to jump out and fuck it all and go seek a thrill”*

*Seeking Thrills* er stærkt inspireret af Chicagos house-scene og Detroits techno-eksperimenter tilbage i 80´erne. På albummet sammensmelter analoge klublyde med solid popsangskrivning, der bliver skubbet frem af Georgias eminente trommespil.

Multiinstrumentalisten har været på en lang og blændende musikalsk rejse siden hun udgav sit kritikerroste, selvbetitlet debutalbum i 2015. På albummet ramte hendes forunderlige samling af perkussive, punkede popsange anmeldere fra bl.a. The Guardian, Vice og The Fader lige i hjertekulen.

Hun har udgivet to, potente house-inficerede singler ”Startet Out” og ”About Work The Dancefloor”, der med pumpende club bass og pulserende beats kickstarter den euforiske dansefest. Begge singler fik radiostationerne til at gløde og sendte den fremadstormende musiker på lange turneer i Europa, Latinamerika, USA og Australien. På dette års Glastonbury Festival leverede hun en gåsehud-fremkaldende solooptræden.

Georgia begyndte sin musikalske rejse som trommeslager for navne som Kate Tempest, Micachu og Kwes, men foldede sig ud som multiinstrumentalist og sangskriver med ep´en *Come On In* tilbage i 2014.

**Fakta om koncerten:**

Georgia (UK)

Mandag d. 17. februar kl. 20.00

Lille VEGA, Enghavevej 40, 1674 København V

Billetpris: 175 kr. + gebyr

Billetsalget starter torsdag den 17. oktober kl. 11.00 via vega.dk og Ticketmaster.